कुछ अर्सा पहले जब संसद में वर्तमान सरकार के खिलाफ विपक्ष ने अविश्वास का प्रस्ताव रखा था तो प्रधानमंत्री ने अपने भाषण में रोजगार के संबंध में कुछ आंकड़े दिए थे और यह बताने की चेष्टा की थी कि सरकार न केवल इस समस्या की गंभीरता को समझ रही है, बल्कि इसके समाधान के लिए जागरूक भी है। प्रधानमंत्री द्वारा इस संदर्भ में तब दिए गए आंकड़ों पर देश में गंभीर बहस होनी चाहिए थी, पर तब सारा ध्यान विपक्ष के नेता की झप्पी की ओर मोड़ दिया गया। राहुल गांधी की उस झप्पी और उसके बाद उनके द्वारा किए गए आंख के इशारे ने बरोजगारी के गंभीर मुद्दे को ढंक-सा लिया। और देश उस बहस से वंचित रह गया जो बेरोजगारी के मुद्दे पर देश में होनी चाहिए थी।